	- Prijedlog-

Na temelju članka 15. stavka 2. Zakona o javnoj nabavi (“Narodne novine” broj 120/16, 114/22 i 48/26) i članka 32. Statuta Općine Bebrina („Službeni vjesnik Brodsko-posavske županije“ broj 2/2018, 18/2019 i 24/2019 i „Glasnika Općine Bebrina“ broj 1/2019, 2/2020 i 4/2021.)
Općinsko vijeće Općine Bebrina na sjednici održanoj dana _________ 2026. godine donosi

PRAVILNIK
o provedbi postupaka jednostavne nabave 

I. OPĆA ODREDBA 

Članak 1. 
Ovim se Pravilnikom uređuju postupci, pravila i uvjeti za nabavu robe i usluge, te provedbu projektnih natječaja naručitelja Općine Bebrina (u  daljnjem tekstu: naručitelja) čija je procijenjena vrijednost bez poreza na dodanu vrijednost (PDV) manja od 50.000,00 EUR, te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR (u daljnjem tekstu: jednostavna nabava), na koju se ne primjenjuje Zakon o javnoj nabavi (dalje u tekstu: Zakon).

II. NAČELA JAVNE NABAVE   

Članak 2. 
U provedbi postupaka nabave iz ovoga Pravilnika, Naručitelj je obvezan, gdje god je to moguće, poštivati načela javne nabave utvrđena Zakonom, osigurati pravnu zaštitu gospodarskim subjektima te primijeniti elektronička sredstva komunikacije. 
Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.

III. SPRJEČAVANJE SUKOBA INTERESA  

Članak 3. 
Na sprječavanje sukoba interesa na odgovarajući se način primjenjuju odredbe ZJN 2016.

 IV. POSTUPCI JEDNOSTAVNE NABAVE 

Članak 4.

Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi:
· Postupci izravnog ugovaranja - postupci procijenjene vrijednosti manje od 5.000,00 eura
· Postupci nabave s pozivom odabranim gospodarskim subjektima - postupci procijenjene vrijednosti jednake ili veće od 5.000,00 eura, a manje ili jednake 15.000,00 eura
· Postupci nabave u modulu EOJN RH s pozivom odabranim gospodarskim subjektima - postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove 
· Postupci s obveznom javnom objavom u modulu jednostavne nabave EOJN RH - postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove.

Postupci izravnog ugovaranja 
Izravno ugovaranje je postupak nabave u kojem Naručitelj izdaje narudžbenicu ili sklapa ugovor s jednim gospodarskim subjektom. 
Postupci nabave s pozivom odabranim gospodarskim subjektima 
Postupak nabave s pozivom odabranim gospodarskim subjektima započinje slanjem poziva za dostavu ponude na adresu jednom ili više gospodarskih subjekata na dokaziv način. 
Postupci nabave u modulu EOJN RH s pozivom odabranim gospodarskim subjektima
Poziv za dostavu ponuda upućuje se na adrese najmanje tri gospodarska subjekta putem modula jednostavne nabave u EOJN RH, bez obveze javne objave. 
Postupci s obveznom javnom objavom u modulu jednostavne nabave EOJN RH 
Poziv za dostavu ponuda upućuje se javnom objavom putem modula jednostavne nabave u EOJN RH. 

Iznimno, Naručitelj nije obvezan provesti postupak jednostavne nabave putem modula jednostavne nabave EOJN RH, nego ga može provesti slanjem poziva na dostavu ponuda jednom ili više gospodarskih subjekata u slučajevima: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt, ili
3. 	ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

             V. PROVEDBA POSTUPAKA JEDNOSTAVNE NABAVE 

Članak 5. 
Provedbu postupka jednostavne nabave provodi stručno povjerenstvo koje se sastoji od 3 člana koje imenuje općinski načelnik.
U pripremi i provedbi postupka jednostavne nabave obvezno sudjeluje najmanje jedna osoba koja ima važeći certifikat u području javne nabave.
Cijeli tijek postupka jednostavne nabave mora biti dokumentiran.


Članak 6.
U pozivu za javno prikupljanje ponuda, pozivu za ograničeno prikupljanje ponuda te u pozivu za sklapanje ugovora izravnom pogodbom, obvezno se navodi: 
· detaljan opis predmeta nabave, 
· svi zahtjevi i uvjeti vezani za predmet nabave,
· kriteriji koji će se primjenjivati za kvalitativni odabir gospodarskog subjekta, 
· kriterij za odabir ponude,
· bitni i posebni uvjeti za izvršenje ugovora, 
· svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude.
Tijekom roka za dostavu ponuda Naručitelj može izmijeniti ili dopuniti poziv na dostavu ponude.
Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva na dostavu ponude primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.
Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv.

Članak 7.
Kriteriji za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.

Članak 8.
Ponude za postupke čija je procijenjena vrijednost nabave veća od 15.000,00 EUR bez PDV-a dostavljaju se kroz modul jednostavne nabave EOJN RH. 
Ponude u postupcima izravnog ugovaranja ili ograničenog postupka mogu se dostaviti  drugim elektroničkim sredstvima, elektroničkom poštom, neposrednom predajom ili putem ovlaštenog pružatelja poštanskih usluga ili druge odgovarajuće kurirske službe ili osobno od strane gospodarskog subjekta. 
Rok za dostavu ponuda mora biti primjeren predmetu nabave i ne smije biti kraći od 5 radnih dana od dana slanja poziva na dostavu ponuda, osim u slučaju žurne nabave. 



Članak 9.
Stručno povjerenstvo za provođenje postupaka jednostavne nabave pregledava, ocjenjuje i rangira ponude prema kriteriju za odabir ponude. 
U postupcima jednostavne nabave ne provodi se javno otvaranje ponuda.
O zaprimanju, otvaranju te pregledu i ocjeni ponuda sastavlja se zapisnik.
Stručno povjerenstvo daje prijedlog općinskom načelniku za odabir najpovoljnije ponude.
Obavijest o odabiru ponude dostavlja se bez odgode svakom ponuditelju na dokaziv način u roku od 30 dana od isteka roka za dostavu ponuda, osim ako je u dokumentaciji o nabavi određen duži rok.
Obavijest o poništenju postupka nabave dostavlja se svakom ponuditelju na dokaziv način.
Na odluku o odabiru ili poništenju nabave čija je procijenjena vrijednost veća od 15.000,00 EUR, gospodarski subjekt ima pravo na prigovor općinskom načelniku u roku od 5 dana od dana zaprimanja odluke.

VI. SKLAPANJE I IZVRŠENJE UGOVORA  

Članak 10. 
S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom.
Ugovor će se sklopiti najkasnije u roku od 30 dana od dana dostave obavijesti o odabiru ponude svim ponuditeljima.
 
VII. REGISTAR UGOVORA JEDNOSTAVNE NABAVE 

Članak 11.
Naručitelj je obvezan voditi Plan nabave i registar sklopljenih ugovora jednostavne nabave i objaviti ga u EOJN RH.

VIII. ZAVRŠNE ODREDBE

Članak 12.
Ukoliko pojedina pitanja nisu uređena ovim Pravilnikom, na odgovarajući se način primjenjuju odredbe Zakona i podzakonskih propisa temeljem Zakona.

Članak 13.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Službeni vjesnik Brodsko-posavske županije“ broj 15/2017 i „Glasnik Općine Bebrina“ broj 1/2023).

Članak 14.
Ovaj Pravilnik stupa na snagu 1. rujna 2026. godine.
Ovaj Pravilnik objavit će se u „Glasniku Općine Bebrina“. 


                                   OPĆINSKO VIJEĆE OPĆINA BEBRINA 


                                                                              PREDSJEDNIK OPĆINSKOG VIJEĆA 
								         Mijo Belegić, ing. 

